31991R3254
L 308/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 3254/91 AL CONSILIULUI
din 4 noiembrie 1991
de interzicere a utilizării capcanei cu pedală în Comunitate și de introducere în Comunitate a blănurilor și a produselor prelucrate de la anumite specii de animale sălbatice originare din țări care le capturează folosind capcana cu pedală sau alte metode în dezacord cu standardele internaționale de vânătoare cu capcane cu suferință minimă
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 113 și 130s,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Convenția de la Berna din 19 septembrie 1979 privind conservarea vieții sălbatice și a mediului natural al Europei, ratificată de Comunitatea Economică Europeană prin Decizia 82/72/CEE (4), interzice utilizarea oricăror metode neselective de capturare și de ucidere a anumitor specii, inclusiv capcanele cu basculă, dacă acestea din urmă sunt folosite pentru capturarea sau uciderea masivă și neselectivă;
întrucât abolirea capcanei cu pedală va avea un efect pozitiv asupra stării de conservare a speciilor de faună sălbatică amenințate cu dispariția, atât în interiorul, cât și în exteriorul Comunității, inclusiv a speciilor protejate conform Regulamentului (CEE) nr. 3626/82 (5); întrucât cercetarea în vederea punerii la punct a metodelor de vânătoare cu capcane cu suferință minimă este deja în desfășurare și întrucât Comunitatea va ține cont de lucrările efectuate de către Organizația Internațională de Standardizare;
întrucât, pentru a proteja într-un mod adecvat speciile de faună sălbatică și pentru a evita denaturarea concurenței, este necesar să se procedeze astfel încât activitățile de comerț exterior aferente să se desfășoare într-un mod uniform în întreaga Comunitate;
întrucât utilizarea capcanelor cu pedală în Comunitate ar trebui, prin urmare, să fie interzisă și întrucât ar trebui să se adopte măsuri care să permită interzicerea importurilor de blănuri de anumite specii atunci când acestea sunt originare din țări în care sunt folosite capcanele cu pedală sau în care metodele de capturare nu corespund standardelor în materie de vânătoare cu capcane cu suferință minimă, convenite la nivel internațional,
ADOPTĂ PREZENTUL REGULAMENT:
Articolul 1
În sensul prezentului regulament, „capcană cu pedală” înseamnă un dispozitiv destinat imobilizării sau capturării unui animal cu ajutorul unor „fălci” de fier care se închid strâns pe unul sau mai multe membre ale animalului, împiedicând astfel membrul sau membrele respective să se elibereze din capcană.
Articolul 2
Utilizarea capcanei cu pedală în Comunitate este interzisă de la 1 ianuarie 1995.
Articolul 3
(1) Introducerea în Comunitate a blănurilor de la specii de animale prevăzute în anexa I și a altor mărfuri enumerate în anexa II, dacă acestea cuprind blănuri de la speciile care figurează în anexa I, se interzice de la 1 ianuarie 1995, numai dacă Comisia nu a stabilit, în conformitate cu procedura prevăzută la articolul 5, că în țara de origine a blănurilor:
-
sunt în vigoare acte cu putere de lege sau acte normative corespunzătoare care interzic utilizarea capcanei cu pedală
sau
-
că metodele de vânătoare cu capcane utilizate pentru speciile enumerate în anexa I respectă standardele internaționale în domeniul vânătorii cu capcane cu suferință minimă.
Comisia publică în Jurnalul Oficial al Comunităților Europene lista țărilor care îndeplinesc cel puțin una din condițiile prevăzute la primul paragraf.
(2) Interdicția prevăzută la alineatul (1) se suspendă pentru o perioadă de un an, expirând la 31 decembrie 1995, dacă Comisia, conform procedurii prevăzute la articolul 5, a stabilit, înainte de 1 iulie 1994, ca urmare a unei examinări făcute în cooperare cu autoritățile competente ale țărilor în cauză, că s-au realizat progrese suficiente în punerea la punct a metodelor de vânătoare cu capcane cu suferință minimă pe teritoriul lor.
Articolul 4
Țările care, după 1 ianuarie 1995, exportă sau reexportă în Comunitate una din mărfurile enumerate în anexa II, atâta timp cât acestea cuprind blănuri de la speciile prevăzute în anexa I, trebuie să ateste că aceste blănuri sunt originare dintr-o țară care figurează în lista prevăzută la articolul 3 alineatul (1) al doilea paragraf sau care beneficiază de o suspendare în conformitate cu articolul 3 alineatul (2).
Comisia determină formele corespunzătoare acestei atestări, în conformitate cu procedura prevăzută la articolul 5.
Articolul 5
În sensul articolului 3, Comisia este asistată de comitetul constituit prin articolul 19 din Regulamentul (CEE) nr. 3626/82.
Reprezentantul Comisiei înaintează comitetului un proiect cu măsurile ce urmează să fie adoptate. Comitetul își dă avizul cu privire la acest proiect în termenul pe care președintele îl poate stabili în funcție de urgența subiectului în cauză. Avizul este emis cu majoritatea prevăzută la articolul 148 alineatul (2) din tratat pentru deciziile pe care Consiliul trebuie să le adopte la propunerea Comisiei. În cadrul Comitetului, voturile reprezentanților statelor membre respectă ponderea prevăzută la articolul menționat anterior. Președintele nu are drept de vot.
Comisia adoptă măsurile preconizate, dacă acestea corespund avizului comitetului.
Dacă măsurile preconizate nu corespund avizului comitetului sau în absența avizului, Comisia înaintează Consiliului, fără întârziere, o propunere cu privire la măsurile ce trebuie adoptate. Consiliul hotărăște cu majoritate calificată.
Dacă, într-o perioadă de trei luni de la data înaintării la Consiliu, acesta nu se pronunță, măsurile propuse sunt adoptate de Comisie.
Articolul 6
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 noiembrie 1991.